b'\n_START_ARTICLE_\nCantref\n_START_PARAGRAPH_\nUn cantref (IPA: [\xcb\x88kantr\xc9\x9b(v)], en plural cantrefi) era una divisi\xc3\xb3 administrativa gal\xc2\xb7lesa medieval, especialment important en l\'administraci\xc3\xb3 de la llei gal\xc2\xb7lesa.\n_START_SECTION_\nHist\xc3\xb2ria\n_START_PARAGRAPH_\nEn el Gal\xc2\xb7les medieval, la terra es dividia en cantref, que al seu torn se subdividien en cymydau (en singular Cwmwd, en angl\xc3\xa8s, commotes). El nom "cantref" procedeix de les paraules gal\xc2\xb7leses "Cant" ("un centenar") i "tref" ("ciutat" en gal\xc2\xb7l\xc3\xa8s modern, per\xc3\xb2 antigament designava poblets); es creu que el cantref era la divisi\xc3\xb3 pol\xc3\xadtica original, i que els cymydau van ser de creaci\xc3\xb3 posterior. Els cantrefi podien variar molt en extensi\xc3\xb3: la majoria tenien dos o tres cymydau, per\xc3\xb2 els m\xc3\xa9s grans, com "Cantref Mawr" (Gran Cantref) a Ystrad Tywi (Sir Gaerfyrddin), es dividien en set commotes. Per a fer-se una idea de l\'extensi\xc3\xb3 d\'un cantref, l\'illa de Mona en comprenia tres, Cemais, Aberffraw i Rhosyr._NEWLINE_Els cantrefi eren molt importants en l\'aplicaci\xc3\xb3 de la llei gal\xc2\xb7lesa. Cadascun tenia la seva pr\xc3\xb2pia cort de just\xc3\xadcia, que era l\'assemblea dels "uchelwyr", els principals terratinents. El consell era presidit pel rei, si estava present en la zona, o b\xc3\xa9 pels seus representants. A banda dels jutges hi hauria un escrivent, un algutzir i dos procuradors professionals. Aquest tribunal tenia jurisdicci\xc3\xb3 sobre crims, la fixaci\xc3\xb3 de l\xc3\xadmits de propietats i afers d\'her\xc3\xa8ncies. Posteriorment, el cwmwd s\'arrog\xc3\xa0 moltes de les funcions de les corts dels cantrefi, i en algunes \xc3\xa0rees els noms dels cymydau s\xc3\xb3n m\xc3\xa9s coneguts que el del cantref al qual pertanyien.'